Reinkwartel

De reinkwartel of Koromandelkwartel (wittenskiplike namme: Coturnix coromandelica) is in fûgel út it skift fan 'e hineftigen (Galliformes), de famylje fan 'e fazanteftigen (Phasianidae) en it skaai fan 'e kwartels of echte kwartels (Coturnix). Dit bist is lânseigen op it Yndyske subkontinint en yn dielen fan Súdeast-Aazje, dêr't it foar it meastepart in stânfûgel is en mar foar in diel in trekfûgel. De reinkwartel is in fûgel fan 'e iepen romte, dy't der in omnivoar dieet op neihâldt. Seksuele dimorfy bestiet yn dizze soarte wol, mar is yn ferhâlding ta in protte oare fazanteftigen ridlik subtyl. De IUCN klassifisearret de reinkwartel as net bedrige.

Taksonomy
De reinkwartel waard foar it earst yn 1789 wittenskiplik beskreaun troch de Dútske biolooch Johann Friedrich Gmelin yn dy syn útwreide edysje fan 'e Systema Naturæ fan Linnaeus. Dêrby pleatste er de fûgel yn it doetiidske skaai fan 'e rûchpoathinnen (Tetrao), mei û.o. de auerhin (Tetrao urogallus), de kuorhin (Lyrurus tetrix) en de gewoane kwartel (Coturnix coturnix). Gmelin betocht foar de reinkwartel de wittenskiplike namme Tetrao coromandelicus en basearre syn beskriuwing fan 'e fûgel op 'e petite caille de gingi dy't yn 1782 troch troch de Frânske natoerûndersiker Pierre Sonnerat beskreaun wie yn syn boek Voyage aux Indes orientales et à la Chine.

Tsjintwurdich is de reinkwartel mei de wittenskiplike namme Coturnix coromandelica ien fan seis libbene of resint útstoarne soarten dy't pleatst binne yn it skaai fan 'e kwartels of echte kwartels (Coturnix). Dat waard yn 1764 yntrodusearre troch de Frânske biolooch François Alexandre Pierre de Garsault. De namme fan it skaai is it Latynske wurd foar "kwartel". It soartspesifike diel fan 'e wittenskiplike namme fan 'e reinkwartel, coromandelica, ferwiist nei de Koromandelkust fan it Yndyske subkontinint, it plak dêr't it earste beskreaune eksimplaar wei kaam.

Fersprieding
It ferspriedingsgebiet fan 'e reinkwartel beslacht it grutste part fan it Yndysk subkontinint. Yn Yndia komt dizze fûgel oeral foar útsein yn 'e Tarwoastyn yn it westen, de Gangesdelta yn West-Bingalen, de hege Himalaya yn it noardwesten en it Patkal- en Kasiaberchtme yn it uterste easten. Dêrby is de reinkwartel allinnich yn it noardwestlike trêdepart fan it lân in trekfûgel; fierders giet it om in stânfûgel. De trêkfûgels oerwinterje yn it ferspriedingsgebiet fan 'e stânfûgels en bejouwe har by it kommen fan 'e moesson wer nei harren noardwestlike briedgebieten (dêrfandinne de namme "reinkwartel").

Bûten Yndia komme reinkwartels ek foar yn it leechlân fan 'e Opper-Yndus (de krite om Multan en Lahore hinne) yn noardlik Pakistan, en yn it suden fan 'e Sind yn súdlik Pakistan. Yn beide gefallen giet it om trekfûgels. De fersprieding fan 'e reinkwartel yn Súd-Aazje omfiemet fierders ek de súdlike rânen fan Nepal en Bûtan en it noarden en easten fan Bangladesj. Yn Súdeast-Aazje is it areaal fan dizze fûgel fragmintearre. De grutste fersprieding hat er dêr yn 'e Irrawaddydelling fan sintraal en súdlik Birma, en fierders libje der isolearre populaasjes yn noardwestlik en súdlik Tailân, eastlik Kambodja en súdlik Fjetnam. De fûgels yn Kambodja en Fjetnam binne trekfûgels, wylst de rest fan 'e Súdeastaziatyske populaasjes út stânfûgels bestiet.

Uterlike skaaimerken
De reinkwartel hat trochinoar in totale lichemslingte fan 15–17 sm, mei dêrûnder in koart sturtsje dat suver gjin namme hawwe mei. Dêrmei is dizze fûgel in lyts bytsje lytser as de measte besibbe soarten, lykas de gewoane kwartel (Coturnix coturnix), de Japanske kwartel (Coturnix japonica) en de harlekynkwartel (Coturnix delegorguei). It gewicht bedraacht rûchwei 64–71 g. 

Beide geslachten hawwe in fearrekleed dat yn haadsaak brún is mei wite fearren dertrochhinne. De boppeste dielen fan it lichem (kop, nekke, rêch, wjukken en sturt) binne folle dûnkerder fan kleur as de ûnderste lichemsdielen (kin, kiel, boarst, bealch en ûnderkant fan wjukken en sturt), dy't suver nei bêzje oant krêm útskaaie. By de hoannen is dat kleurferskil wat útsprutsener as by de hinnen. 

By beide geslachten rinne der wite streken fan 'e snaffel ôf boppe it each lâns en der ûndertroch nei de efterholle, mar by de hoanne is dy tekening opfallender om't it wyt beseame wurdt mei dûnkerbrún ynstee fan ljochtbrún, lykas by de hin. De seksuele dimorfy uteret him by de reinkwartel benammen yn it rodzige boarst fan 'e hoanne en de beide oerdwerse dûnkerbrune streken dy't by him oer de ljochte kiel rinne. De hin fan 'e reinkwartel is dreech te ûnderskieden fan 'e hinnen fan 'e gewoane kwartel en de Japanske kwartel, útsein trochdat de dûnkere spikkels op it boarst lytser binne.

Biotoop
De reinkwartel is in fûgel fan 'e iepen romte, dy't benammen libbet yn greiden, op ikkers dêr't de lânbougewaaksen rispe binne en op flakten en steppes dy't net yn kultuer brocht binne.

Hâlden en dragen
De rop (kwartelslach) fan 'e reinkwartel is in blikkerich fyt-fyt, dat moarns en jûns oan ien wei troch werhelle wurdt, en yn 'e briedtiid nachts ek. Dat lûd is sa soarteigen dat it net oanheard wurde kin foar de kwartelslach fan besibbe soarten, lykas de gewoane kwartel (Coturnix coturnix), dy't ek op it Yndysk subkontinint foarkomt.

De peartiid falt foar de reinkwartel fan maart oant oktober, mei in dúdlik hichtepunt nei it begjin fan 'e súdwestlike moesson yn juny. Nei de pearing makket de hin op in beskut plak tusken opgeande fegetaasje of ûnder in strûk in nêst, dat bestiet út in yn 'e ierde útskrabe ûndjip dobke, beklaaid mei wat plantegrien. Dêryn wurde 6–8 aaien lein, dy't nei in briedtiid fan 16–18 dagen útkomme. De piken binne nêstflechters, dy't suver daliks it nêst ferlitte kinne om ûnder tafersjoch fan sawol de hin as de hoanne har eigen kostje byinoar te foerazjearjen. Se bliuwe likernôch 8 moannen by de âlden ear't se op eigen manneboet de wrâld yn tsjogge.

Fretten
Reinkwartels binne omnivoaren, dy't sieden fan gerzen en krûden frette, mar ek larven fan ynsekten en oar lyts wringeleas dierte.

Status
De reinkwartel hat de IUCN-status fan "net bedrige", mei't er yn syn ferspriedingsgebiet noch rûnom foarkomt en om't de populaasje stabyl liket te wêzen.

Undersoarten
De reinkwartel is in monotypyske soarte, wat sizze wol dat der gjin ûndersoarten besteane.

Kategory:Fûgelsoarte
Kategory:Kwartel
Kategory:Lânseigen fauna yn Bangladesj 
Kategory:Lânseigen fauna yn Birma
Kategory:Lânseigen fauna yn Bûtan
Kategory:Lânseigen fauna yn Fjetnam 
Kategory:Lânseigen fauna yn Yndia
Kategory:Lânseigen fauna yn Kambodja
Kategory:Lânseigen fauna yn Nepal
Kategory:Lânseigen fauna yn Pakistan 
Kategory:Lânseigen fauna yn Tailân